Farsø Sygehus skulle i dag have gennemført 12 operationer på ortopædisk afdeling, men roskildesyge blandt personalet har betydet, at kun fire er blevet gennemført. - I fredags holdt en medarbejder fødselsdag, og efter det arrangement måtte 12 deltagende kollegaer ligge sig syge. Derfor har vi været nødt til at udsætte otte operationer i dag, siger ledende overlæge hos ortopædisk afdeling på Farsø Sygehus, Poul Christensen. Medarbejderne meldte sig syge lørdag morgen. Derfor har de ikke været i kontakt med patienter på sygehuset. - Ingen af vores patienter har symptomer på roskildesyge. De 12 syge medarbejdere fik lørdag bedsked på at holde sig hjemme i 48 timer, så de ikke kom i kontakt med patienterne, siger ledende overlæge Poul Christensen. På Farsø Sygehus forventer man, at de fleste syge medarbejdere er tilbage på job i morgen eller onsdag, så man igen kan følge med på operationsbordet.

Opsummering:
12 medarbejdere på Farsø Sygehus ortopædiske afdeling er ramt af roskildesyge, og det betyder at sygehuset har måttet udsætte hele otte operationer.